Quemadmodum quis pelagi profundum ingressus videns undisonas procellas turgere, ne naufragium paciatur ad tranquillitatis portum pervenire obtat, sic nos in hujus mundi pelago positi vitare fluctus vitæ hujus debemus, properantes semper ut ad tranquillitatis portum quo nemo sustinet naufragium, valeamus pervenire. Quo non pervenitur nisi prius hic sua quis larga manu tribuat operariis Christi in vinea ipsius laborantibus, quatinus eorum precibus una cum eis adipisci mereatur supernum gaudium. Quo accensus desiderio, ego Berardus de Valle Buferia dono aliquantulum de mea hereditate Deo et sanctis apostolis ejus Petro et Paulo locoque Cluniacensi in eorum nomine dedicato, cui domnus Hugo abbas prodesse magis quam preesse videtur, unum videlicet curtilum quem Rainerius tenet super fluvium Essintiam cum vinea et cum omnibus appenditiis suis; et in villa quæ Marliacus dicitur similiter duos curtilos, unum ad presens, alium vero post discessum uxoris meæ, vocabulo Annæ, cum omnibus quæ ad ipsum pertinent, cui illum possidere dum vita comes fuerit fas sit, eo scilicet tenore ut singulis annis pro vestitura monachis censualiter unius asini onus de vino reddat. Ecce hæc terra est in agro Quintiaco, in eadem villa Marliaco sita. Dono etiam cujusdam planti medietatem, scilicet post discessum uxoris predictæ. Quod ut firmum et inconcussum permaneat, manibus propriis firmavimus testibusque roborandam concessimus. S. Berardi. S. Annæ, uxoris ejus. S. Stephani. S. Ilionis. S. Hugonis. S. Rotlanni. S. alterius Hugonis.